Marion Böker

**Marion Böker** er en tysk kvinnesaksforkjemper, historiker og menneskerettsekspert. Hun har hatt en rekke verv i de viktigste internasjonale og europeiske kvinneorganisasjonene. Hun var den 16. internasjonale presidenten i International Alliance of Women (IAW), som historisk var den viktigste internasjonale organisasjonen som arbeidet for kvinners stemmerett, og som er den brede og inkluderende moderorganisasjonen for Norsk Kvinnesaksforening og rundt 40 andre kvinnesaksforeninger i den progressive, «borgerlig-liberale» kvinnesakstradisjonen. Hun representerer den tyske kvinnesaksforeningen, Deutscher Frauenring. Hun har også hatt en rekke verv i Deutscher Frauenrat, CEDAW-Allianz, UN Women Tyskland og European Women's Lobby. Hun er medlem av Bündnis 90/Die Grünen. Böker er en sterk forsvarer av kvinnesaksbevegelsens menneskerettsorienterte og progressive grunnsyn og transinkluderende ståsted. I 2023 deltok Böker i ILGA-Europes podcast *The Frontline*, der hun sa at det for kvinnesaksbevegelsen er nødvendig å arbeide på grunnlag av menneskerettighetene, som er universelle og udelelige, forsvare demokratiske verdier og kjempe for en inkluderende kvinnebevegelse.

## Bakgrunn
Hun er utdannet historiker med vekt på moderne historie ved Westfälische Wilhelms-Universität Münster, var dosent i statsvitenskap frem til 2004 og har siden arbeidet som selvstendig konsulent innen implementering av menneskerettigheter og med kjønnsbudsjettering for myndigheter, organisasjoner og andre virksomheter. Hun har utgitt flere bøker og artikler.

## Kvinnesaksforkjemper
Hun var den internasjonale presidenten for International Alliance of Women 2021–2022 og mangeårig styremedlem og visepresident for Europa i samme organisasjon. Böker var IAWs første president fra Tyskland siden etableringen i 1904. IAW er moderorganisasjonen for over 40 kvinnesaksorganisasjoner (i den «borgerlig-liberale», progressive tradisjonen) med flere hundre tusen medlemmer på verdensbasis, herunder Norsk Kvinnesaksforening og NKFs søsterorganisasjoner Kvenréttindafélag Íslands, Dansk Kvindesamfund og Fredrika Bremer-förbundet, og var en av de første fire organisasjonene med generell konsultativ status i FNs økonomiske og sosiale råd.

Böker har hatt en rekke verv i NKFs tyske søsterorganisasjon Deutscher Frauenring (sentralstyremedlem) og i paraplyorganisasjonene Deutscher Frauenrat (Det tyske kvinnerådet – Tysklands kvinnelobby), CEDAW-Allianz og UN Women Tyskland, og er medlem av eksekutivkomiteen (sentralstyret) i European Women's Lobby. Hun er medlem av EWLs ekspertgruppe for kjønnsbudsjettering og DaMigras ekspertgruppe for Istanbul-konvensjonen; DaMigra er en paraplyorganisasjon for organisasjoner som arbeider for kvinnelige migranter. Hun har vært engasjert i Bündnis 90/Die Grünen siden 1980-årene.

### Kvinnesaksbevegelsens syn på inkluderende feminisme

Böker er en sterk forsvarer av kvinnesaksbevegelsens menneskerettsorienterte og progressive grunnsyn og transinkluderende ståsted. I 2023 deltok Böker i ILGA-Europes podcast *The Frontline*, der hun sa at det for kvinnesaksbevegelsen er nødvendig å arbeide på grunnlag av menneskerettighetene, som er universelle og udelelige, forsvare demokratiske verdier og kjempe for en inkluderende kvinnebevegelse, og der hun advarte mot ekstreme høyrekrefter som prøver å sette kvinners rettigheter opp mot minoritetsgruppers menneskerettigheter, herunder ved å hisse til hat mot transpersoner. Hun sa at transfiendtlige aktører som utga seg for å være feminister ved nærmere ettersyn viste seg å være «høyrevridde og rasister» og at «for å gjøre en organisasjon inkluderende er det nødvendig å kjempe for det». Under kvinnekommisjonsmøtet i FN i 2021 arrangerte IAW og IAWs islandske seksjon Kvenréttindafélag Íslands (KRFÍ) et forum der Böker diskuterte hvordan kvinnesaksbevegelsen kan styrke feministisk og skeiv solidaritet og motvirke transfiendtlige stemmer, sammen med Mridul Wadhwa, en av lederne i krisesenterbevegelsen i Storbritannia. Deutscher Frauenring (IAW Tyskland), der Böker også var i ledelsen, krever en transinkluderende feminisme, engasjerer seg for et inkluderende samfunn, har understreket at høyreekstreme, konspirasjonsteoretiske miljøer truer demokratiet, jenter og kvinner i all sin mangfoldighet og marginaliserte grupper og vektlegger at inkluderende språk som også tar hensyn til ikke-binære er viktig for kvinnesaksbevegelsen. Kvinnesaksbevegelsens inkluderende feminisme er forankret i den internasjonale kvinnesaksforeningens, IAWs, prinsipper, som slår fast at kvinnesaksbevegelsens arbeid bygger på menneskerettighetene og at «menneskerettighetene er universelle, udelelige og gjensidig avhengige».

## Referanser